Skal unge under 18 få en abort, uden at forældrene godkender eller kender til det? Er man voksen nok til det som 15 eller 17-årig? I dag skal man være 18 år for at få foretaget abort uden en forælders samtykke. Men den seksuelle lavalder er 15 – og sex kan i yderste konsekvens jo betyde graviditet. Reglerne for abort har været uændrede siden 1973, men nu kan de stå over for en reform for første gang i 50 år. I hvert fald hvis det står til Enhedslisten, og deres nordjyske sundhedsordfører Peder Hvelplund. Han kalder de nuværende regler for forældede og ’ude af trit med tiden.’ Men det er hans politiske modstander på højrefløjen, Nye Borgerliges Kim Edberg, dybt uenig i. Et skråplan - En abort er ikke bare en pille, hvis du får en kønssygdom. Det er noget, hvor vi faktuelt ved, at mange får psykiske problemer efterfølgende, siger nordjyden. Nye Borgerlige-sundhedsordføreren kalder det et ’skråplan’ og at ’stikke hovedet i sandet’, for han anerkender, at det er en svær samtale for en 15-17-årig. Men han og NB ønsker at værne om familien og dens rolle. -	Jeg vil jo ikke tvinge folk til at få børn. Men man sætter jo et regelsæt nedover nogle 15-årige, mens vi har en myndighedsalder på 18. Man er altså ikke færdig med at udvikle sig oveni hovedet som 15-årig. Hos Peder Hvelplund (EL) mener man, at det er decideret gammeldags - derfor skal abortreglerne ændres. - Det er jo ikke et forbud mod råd og vejledning fra forældre. Vi har en seksuel lavalder på 15 – en afledt effekt af det kan være uønsket graviditet, lyder det. I stedet handler det om at sikre velkvalificeret rådgivning hos de privatpraktiserende læger, eksempelvis. Men ved selv at give dem valget er der jo en risiko for, at de vælger forkert. Risikerer du ikke at gøre dem en bjørnetjeneste? - Nej, for det handler om kvindens ret til eget valg. Men også om hvem man søger råd og vejledning hos. Langt de fleste vil inddrage forældrene. I sidste ende er der ikke andre, der skal bestemme.
Forandring fryder - eller hvad? Abortlovgivningen har ikke været ændret i 50 år. Nu sætter den sindende i kog.